衡山道中懷清江舊遊寄長沙諸公
作者：趙蕃
朝代：宋

paragraphs: 昔我官白下，屢到清江上。
清江衆君子，我友或我丈。
至今過其邦，眷戀若鄉黨。
幾思結廬居，風流共來往。
柰何懷玉山，挽我不我放。
去年五溪歸，泊家長沙國。
長沙今洙泗，不但談賈屈。
梁吳兄弟游，兩周新舊識。
咸能不我鄙，更復成我益。
其餘或一見，往往情如昔。
自疑長沙人，宛類清江時。
官期縱卒卒，行計猶遲遲。
出門即風雪，悵此將安之。
然薪旋燒酒，借筆追索詩。
詩成何所屬，興落古湘西。